洪咨夔
次韵子有赋著图书所
富儿种卮敌封君，贫翁结柳呼奴星。
物理亏盈蛇夔蚿，惟有读书可以逃天刑。
守玄老死天禄阁，巧宦三入承明庭。
人生得失雉枭庐，惟有知道可以垂芳馨。
嗟予钝甚炉底矿，陶写淬濯谁为硎。
买书充屋手点勘，杞菊门巷槐花零。
九流七略宗六经，大川小浍趋东溟。
骚人墨客几汗青，秦姬赵女争娉婷。
圣贤气脉眇如线，义理门户元无扃。
圆冠方屦弗见道，金貂玉櫑空图形。
君年正壮眼如漆，一过万字披不停。
借书一郗走赤脚，灯前急雨鸣高瓴。
扶舆磅礴天两目，渟蓄云气藏风霆。
钩深造极猛着力，会插八翼搏青冥。